# **Opfølgningssamtale: Guide til opfølgningssamtale**

**Før samtalen**

* **Spørgsmål til forberedelse**
* Hvilken type sag er det, og hvad drejer det sig om?

Eksempelvis en kompenserende sag, hvor der overvejende er tale om at kompensere familien i forhold til det handicap eller den funktionsnedsættelse som barnet har.

* Hvilke mål er der?   
  Eksempelvis **trivselsmål**, hvor formålet er at sikre barnets trivsel. Der vil ofte være tale om børn, hvor handicappet eller funktionsnedsættelsen er så omfattende, at der måske ikke er udsigt til at barnet udvikler sig i væsentlig grad, men hvor der er brug for at sikre trivslen omkring barn, søskende og familien.

Eller **udviklingsmål**, hvor der er brug for at der sættes mål i forhold til barnets udvikling. Her kan der være tale om varierende grader af udvikling sammenlignet med jævnaldrende, og der kan være tale om både fysisk og psykisk funktionsnedsættelse

* Hvad giver mening for familien, og hvordan kommer det til udtryk?

Husk at det er familiens møde og det er med baggrund i deres definition og deres ønsker at mødet afholdes. Dermed skabes der også et ejerskab hos familien.

**Under samtalen**

* **Følg op på mål i handleplanen**
* Der skal følges op på de mål der er beskrevet i handleplanen, og som der er arbejdet med i perioden siden støtten opstartede eller der sidst var opfølgning.
* Forslag til spørgsmål under opfølgningssamtalen – løsningsfokuserede tilgang:
* Hvad er blevet bedre siden sidst vi mødtes? (generelt)
* Hvad er blevet bedre i forhold til de mål, I har? (Man kan starte med mål nr. 1 og stille de samme spørgsmål ved hvert mål.)
* **Opmærksom på søskende**
* Vær opmærksom på, om der er søskende og deres behov. Det handler om hele familiens trivsel og familien som helhed.
* **Fremtid og overlevering**
* Vær opmærksom på overvejelser omkring fremtid.
* Vær opmærksom på overvejelser i forbindelse med det 16. år.
* **Opfølgningsmøder kan indeholde følgende delelementer:**

1. **Lav en opsummering og genbesøg bedste håb**
   * Der skal indhentes oplysninger fra barnet og forældrene samt de mennesker der er omkring barnet og familien.
   * Oplysningerne skal være overvejende beskrivende og ikke vurderende. Gerne dialogbaseret, eksempelvis ved netværksmøde. Det giver mulighed for at spørge ind til udtalelser og giver en fælles viden til dem omkring barnet og familien, som øger samarbejdet og dermed kvaliteten af indsatsen.

* Når det undersøges, hvad der er blevet bedre rettes opmærksomheden mod familiens, netværket og de professionelles bidrag ift. viden om, hvad der er blevet bedre og hvordan - også imellem møderne, fordi de ved du spørger dem. Det giver god energi og motivation ind i forandringsarbejdet.

Når alle har fortalt hvad der er blevet bedre, kan følgende spørgsmål stilles: ”I sover bedre om natten, okay, hvordan kommer det til udtryk?” (Få et billede/en beskrivelse af, hvad der sker, når de sover/skal sove og undersøg, hvad der er anderledes end tidligere. Eksempelvis at Per nu falder hurtigt i søvn og sover hele natten, og at det begyndte, da han fik en kugledyne og eget værelse, eller at nu læses der godnathistorie, eller Per forberedes på hele næste dag, så han ved hvad der skal ske.)

1. **Find, forstør og forstærk forældrenes og barnets ressourcer hver gang de er lykkedes med noget**

* Spørg ind til hvad der har fungeret godt, hvordan de gjorde det, hvad det krævede af dem og hvilken forskel det har gjort. Disse spørgsmål bidrager til at familien får fokus på det der virker godt, får komplimenteret sig selv og forstærker følelsen af, at de kan skabe forandringer i deres eget liv – hvilket bidrager til empowerment og tro på egne evner, samt fokuserer på det de har fået ud af deres indsats.
* Hvis familien eller barnet fortæller at intet er blevet bedre, det er måske endda blevet værre, så kan du stille følgende spørgsmål:
  + - Hvad har været svært?
    - Har der været tidspunkter hvor det lykkes, selvom I oplever at det i det store hele ikke er blevet bedre? (Undtagelsesspørgsmål) Hvad skete der?
    - Hvad gjorde det lykkedes?
    - Hvem hjalp?
    - Hvad gjorde de?
    - Hvordan var det til hjælp?
    - Hvornår oplever du/I, at du har haft nemmest ved at lære noget nyt?
    - Hvad er det sidste du har lært?
    - Hvordan lærte du det?
    - Hvad gjorde du lærte det?
    - Hvem hjalp?
    - Hvem er ellers god til at hjælpe dig?
    - Hvad gør han/ hun, der er hjælpsomt?
* Hvis der er arbejdet med et mål, og der ikke er sket forbedring, så skal der ligges en ny strategi for, hvordan der kan arbejdes med målet.

**Hvis det virker - gør mere af det. Hvis det ikke virker – gør noget andet.**

1. **Skalering af mål**

* Lav gerne en skalering af hvert mål, der følges op på.

Eksempelvis: ”Så hvis 0 er, at Per slet ikke sover om natten og 10 er, at han får den søvn, han har brug for næsten hver nat. Hvor ligger I så?”

Hvis der bliver svaret 5 så spørg, hvad der gør de ligger på 5? Hvad skal der til, hvis de skal på 6, hvordan ser det ud? Hvad er anderledes? Hvad kan de/vi hver især gøre for at understøtte de kommer på 6 til næste gang vi ses? Er det realistisk?

**Afrunding**

* **Alliancen**
  + Afslut med Alliancen, er der stadig enighed om mål, middel og roller. Eller lav justeringer. Eksempelvis i forbindelse med den faglige vurdering.
  + Hvis handleplanen/trivselsplanen revideres, gøres det i samarbejde med barnet og familien. Vær opmærksom på, om der skal træffes en afgørelse.
* **Overlevering/KUM-møder**
  + Indarbejd gerne et punkt på mødet i de sager, hvor det er relevant at have en særlig opmærksomhed på drøftelse af spørgsmål, som har relation til den unges overlevering til voksenafsnittet eller særlige problemstillinger, som er aldersbetinget, og som kræver forberedelse. Det kan være træning i deltagelse i uddannelsesprojekter, træning i transport eller fokus på, at sagen videregives på relevant vis til voksenafsnittet og/eller andre samarbejdspartner.
* **Sammen om Familien**
  + Husk at udgangspunktet i ”Sammen om familien” er den samlede familie, det vil sige både søskende, forældrene og barnet med funktionsnedsættelse. Ofte glemmes søskende helt i vores iver efter at kompensere eller udvikle omkring de forhold, som udspringer af funktionsnedsættelsen. Men der vil være søskende som på lige fod har brug for omsorg, forældre tid, aflastning eller afløsning.
* **Lav en gennemsigtig afrunding**
  + Lav en opsummering.
  + Fortæl forældrene hvad der skal ske nu/efterfølgende. Du kan overveje at lave et oprids af hele projektforløbet.
  + Overvej om I allerede der kan have en oversigt over forløbet ved at planlægge det i kalenderen.
  + Hvis der er ting, du ikke ved, kan du oplyse om, hvornår du forventer at vide det og vende tilbage, når du ved det.